Gediminas Kirkilas - Vikipeedia, vaba entsüklopeedia

# Gediminas Kirkilas

###

Gediminas Kirkilas (sündinud 30. augustil 1951 Vilniuses) on Leedu poliitik, alates 4. juulist 2006 Leedu peaminister. Ta kuulub Leedu Sotsiaaldemokraatlikusse Parteisse.

## [redigeeri] Elulugu

### [redigeeri] Lapsepõlv ja noorus

Keskhariduse omandas Kirkilas aastatel 1958–1969 Vilniuse 23. Keskkoolis. Seejärel läbis ta 1969–1972 kohustusliku sõjaväeteenistuse Severomorskis, teenides NSV Liidu põhjalaevastikus.

Pöördunud tagasi Leedusse, töötas Gediminas Kirkilas 1972–1978 restauraatorina. Ta oli tegev mitmete oluliste kultuuriobjektide nagu Vilniuse Püha Johannese kiriku, Vilniuse Püha Kasimiri kiriku, Vilniuse Ülikooli kompleksi, Verkiai palee ja Kaunase katedraali restaureerimisel.

### [redigeeri] Haridus

Aastal 1974 astus Kirkilas Vilniuse Pedagoogilisse Instituuti, kus õppis leedu keelt ja kirjandust. 1978–1982 jätkas ta õpinguid Vilniuse kõrgemas parteikoolis politoloogia erialal. Aastal 2004 lõpetas Gediminas Kirkilas Vilniuse rahvusvahelise ärikooli magistrikraadiga.

### [redigeeri] Poliitiline tegevus

Gediminas Kirkilase poliitiline karjäär sai alguse Leedu Kommunistlikus Parteis (LKP). Aastatel 1982–1985 oli ta LKP Vilniuse Lenini rajooni komitee instruktor, 1986–1990 aga LKP Keskkomitee kultuuriosakonna instruktor. Kui Algirdas Brazauskas nimetati 1988 LKP Keskkomitee esimeseks sekretäriks, sai Kirkilasest ühtlasi tema pressinõunik.

Aastatel 1990–1992 oli ta Algirdas Brazauskase kui parlamendiliikme abi. Kui Brazauskas asutas 1990 Leedu Kommunistliku Partei baasil Leedu Demokraatliku Tööpartei (LDTP), sai Gediminas Kirkilasest selle liige. Aastatel 1991–1996 oli ta LDTP esimehe esimene asetäitja, seejärel 1996–2001 LDTP presiidiumi liige. Perioodil 1991–1995 toimetas ta ühtlasi venekeelset ajalehte "Голос Литвы" (Leedu Hääl).

Aastast 1992 on Kirkilas kuulunud järjepidevalt Leedu parlamenti. Ta valiti tagasi aastatel 1996, 2000 ja 2004. Seimis on ta juhtinud aastaid riikliku julgeoleku komisjoni ja aastatel 1993–1996 ka Leedu parlamendidelegatsiooni NATO Parlamentaarse Assamblee juures. Samal perioodil oli ta kaasatud ka Leedu presidendi poolt moodustatud töörühma, mis tegeles Leedu riikliku julgeoleku kontseptsiooni väljatöötamisega. 1996. aastast on ta osalenud Euroopa asjadega tegeleva parlamendikomisjoni töös.

Kui Leedu Demokraatlik Tööpartei ja Leedu Sotsiaaldemokraatlik Partei 2001. aastal ühinesid, sai Kirkilasest Leedu Sotsiaaldemokraatliku Partei aseesimees.

Aastatel 2002–2004 oli Gediminas Kirkilas presidendi eriesindaja Kaliningradi oblasti transiidiküsimusi käsitlevatel läbirääkimistel Venemaa Föderatsiooniga. Aastal 2003 omistati talle suursaadiku diplomaatiline auaste.

### [redigeeri] Töö valitsuses

Gediminas Kirkilas oli alates 7. detsembrist 2004 Leedu Vabariigi kaitseminister. Pärast Algirdas Brazauskase valitsuse tagasiastumist seoses Leedu Tööpartei ümber puhkenud korruptsiooniskandaaliga jätkas Kirkilas kaitseministrina erakonnakaaslase Zigmantas Balčytise 1. juunil 2006 moodustatud ajutises valitsuses. Kui Balčytis ei suutnud 20. juunil 2006 koguda Seimis piisavat toetust uue valitsuse moodustamiseks, pakkusid sotsiaaldemokraadid uueks peaministri kandidaadiks just Kirkilase.

Leedu Seim kinnitas 4. juulil 2006 Gediminas Kirkilase riigi uueks peaministriks. 18. juulil vannutati tema valitsus ametisse. Kirkilase valitsusse kuuluvad lisaks Leedu Sotsiaaldemokraatlikule Parteile ka Talupoegade ja Uue Demokraatia Liit, Liberaalide ja Keskliit ning eelmise koalitsioonipartneri Tööpartei lagunemisel tekkinud Kodanike Demokraatlik Partei. Tegu on taasiseseisvunud Leedu Vabariigi neljateistkümnenda valitsusega.

## [redigeeri] Karjäär

- 1982–1985 Leedu Kommunistliku Partei Vilniuse Lenini rajooni instruktor
- 1986–1990 Leedu Kommunistliku Partei Keskkomitee kultuuriosakonna instruktor
- 1988–1990 Leedu Kommunistliku Partei I sekretäri pressinõunik
- 1990–1992 parlamendiliikme Algirdas Brazauskase abi
- 1991–1995 venekeelse ajalehe Leedu Hääl peatoimetaja
- 1991–1996 Leedu Demokraatliku Tööpartei esimehe I asetäitja
- 1992. aastast Leedu Seimi liige
- 1996–2001 Leedu Demokraatliku Tööpartei presiidiumi liige
- 2001. aastast Leedu Sotsiaaldemokraatliku Partei aseesimees
- 2002–2004 presidendi eriesindaja läbirääkimistel Vene Föderatsiooniga
- 2004–2006 Leedu Vabariigi kaitseminister
- 2006. aastast Leedu Vabariigi peaminister

## [redigeeri] Isiklikku

Gediminas Kirkilas valdab leedu, vene ja inglise keelt. Tema huvideks on tennis, filosoofia ja kirjandus. Ta on abielus. Perekonda kuuluvad abikaasa Liudmila, poeg Rolandas ja tütar Diana.

Aastast 1999 on Kirkilas Leedu kabeföderatsiooni president.

## [redigeeri] Välislink

- Ametlik elulugu Leedu Vabariigi Seimi veebilehel (leedu keeles)

Eelnev: Zigmantas Balčytis | Leedu peaminister 2006– | Järgnev: praegune

Välja otsitud andmebaasist "http://et.wikipedia.org../../../g/e/d/Gediminas_Kirkilas_4e1a.html"

Kategooriad: Leedu poliitikud | Sündinud 1951

##### Views

- Artikkel
- Arutelu
- Viimane redaktsioon

##### Otsi

##### Teised keeled

- Bahasa Indonesia
- Deutsch
- Ελληνικά
- English
- Español
- Français
- Italiano
- עברית
- Lietuvių
- Nederlands
- Norsk (nynorsk)
- Polski
- Русский
- Suomi
- Türkçe
- Žemaitėška